ประกันวินาศภัยถอดใจ หั่นเป้าปีนี้ฮวบแค่2%
สมาคมประกันวินาศภัย รับเศรษฐกิจไม่เอื้อ เตือนเล่นสงครามราคา ขณะกรุงเทพประกันภัย ขอโตแค่3%
18 ส.ค. 2558

สมาคมประกันวินาศภัย รับเศรษฐกิจไม่เอื้อ เตือนเล่นสงครามราคา ขณะกรุงเทพประกันภัย ขอโตแค่3%
นายอานนท์ วังวสุ นายกสมาคมประกันวินาศภัยไทย เปิดเผยว่า เนื่องจากภาวะเศรษฐกิจชะลอตัว สมาคมได้ปรับเป้าการเติบโตของธุรกิจประกันวินาศภัยในปีนี้ใหม่เหลือ 1.5-2% หรือมีเบี้ยราว 2.08 แสนล้านบาท จากเดิมที่ 8% หรือราว 2 เท่าของเศรษฐกิจ 
สมาคมคาดการณ์ไว้แล้วว่าปีนี้คงมีการแข่งขันสูง ซึ่งในช่วงครึ่งปีแรกแม้แต่ละบริษัทจะเล่นสงครามราคากันในประกันรถชั้น 2+ และ 3+ ก็ยังพอมีกำไรอยู่บ้าง แต่ช่วงครึ่งปีหลังเริ่มเห็นสัญญาณไม่ดี เมื่อหลายบริษัทหันมาเล่นสงครามราคาเบี้ยชั้น 1 กันมากขึ้น จากเดิมที่ประกันชั้น 1 มักไม่ค่อยมีกำไรอยู่แล้ว แถมต้นทุนต่างๆ ก็เพิ่มขึ้นทุกปี เช่น ปีที่แล้วอัตราค่าสินไหมต่อเบี้ยประกันก็เพิ่มขึ้นมาอยู่ที่ 70% จากค่าเฉลี่ย 4 ปีย้อนหลังอยู่ที่ 66% 
“สิ่งที่น่ากลัวตอนนี้ คือ บริษัทขนาดใหญ่เข้ามาเล่นสงครามราคาด้วย ในขณะที่ต้นทุนแต่ละด้านเพิ่มขึ้น แต่เบี้ยกลับไม่ขึ้น แถมยังแข่งขันกันลดเบี้ยอีก ถามว่าถ้าจะเจ๊งไหม คงไม่เจ๊งอีก แต่คงกระทบบริษัทนั้นแน่” นายอานนท์ กล่าว
นายพนัส ธีรวณิชย์กุล กรรมการผู้อำนวยการใหญ่ บริษัท กรุงเทพประกันภัย กล่าวว่า บริษัทไม่มีนโยบายตัดราคาเพื่อให้ได้งาน แต่จะเน้นสร้างมูลค่าเพิ่มให้กับผลิตภัณฑ์และบริการมากกว่า เพราะหากมีการตัดราคากันมากๆ แล้วมียอดเคลมสินไหมเพิ่มขึ้นจะเกิดปัญหาได้ เนื่องจากเบี้ยรถยนต์ไม่มีประกันภัยต่อเหมือนกับประกันภัยประเภทอื่น ซึ่งหากเบี้ยรถยนต์ขาดทุนมาก สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ก็คงต้องเข้ามาดูแลว่าบริษัทมีเงินกองทุนเพียงพอหรือไม่
อย่างไรก็ตาม ยอมรับว่าในส่วนลูกค้ารายใหญ่ได้รับผลจากการตัดราคาเหมือนกัน โดยช่วงครึ่งปีแรกเบี้ยประกันภัยทรัพย์สินลดลงไปราว 13-15% ส่งผลให้ลูกค้ารายใหญ่หายไปราว 10% 
สำหรับผลการดำเนินงานช่วงไตรมาส 2 มีเบี้ยประกันภัยรับรวม 3,695 ล้านบาท ลดลง 4.8% จากปีก่อน มีกำไรสุทธิจากการรับประกันภัย 244 ล้านบาท เพิ่มขึ้น 109% มีรายได้สุทธิจากการลงทุน 373 ล้านบาท เพิ่มขึ้น 10% และเมื่อหักค่าใช้จ่ายภาษีเงินได้ จะมีกำไรสุทธิ 534.0 ล้านบาท เพิ่มขึ้น 29% 
สำหรับทิศทางครึ่งปีหลังนี้ ตั้งเป้าเบี้ยประกันภัยโต 3% หรือราว 16,750 ล้านบาท ลดลงจากเป้าเดิมที่ 12% ขณะที่ นายชัย โสภณพนิช ประธานกรรมการ และประธานคณะผู้บริหาร บริษัท กรุงเทพประกันภัย กล่าวว่า บริษัทได้เตรียมเงินลงทุนไว้ประมาณ 400 ล้านบาท เพื่อลงทุนในตลาดหุ้น ช่วง 3-4 เดือนนี้ ในช่วงที่คาดว่าดัชนีตลาดหลักทรัพย์จะลงไปที่ 1,350 จุด